Pranešimas spaudai

2025 m. rugsėjo 8 d.

**Prasidėjus naujiems mokslo metams – dėmesys mokytojams: 18 STEAM pedagogų bus įvertinti „Ateities kūrėjų 2025“ apdovanojimuose**

**Naujų mokslo metų pradžia – puiki proga padėkoti mokytojams už jų darbus ir paskatinti toliau sėkmingai ugdyti jaunąją kartą. Lietuvos inžinerijos ir technologijų pramonės asociacija (LINPRA) kartu su Baltijos automobilių detalių klasteriu BACC rengiasi apdovanoti geriausius metų STEAM mokytojus apdovanojimuose „Ateities kūrėjai 2025“. 18 laureatų bus išrinkta ir paskelbta gruodžio mėnesį, o kol kas – iki spalio 31 d. – laukiama dalyvių paraiškų.**

STEAM mokytojų apdovanojimų sumanytojai tikisi, kad ši iniciatyva padės atkreipti dėmesį į iššūkių keliančią, bet labai reikalingą mokytojo profesiją ir padės ją pamatyti kaip prestižinę, kūrybingą, didelę atsakomybę bei svarbą turinčią veiklą.

„Šia apdovanojimų iniciatyva siekiame įvertinti STEAM pedagogus, kurie diegia inovatyvius mokymo metodus, ugdo kūrybiškumą, lavina inžinerinį mąstymą ir prisideda prie jaunosios kartos parengimo aukštos pridėtinės vertės ateities darbo rinkai. Būtent mokytojai, sėkmingai skatinantys jaunuolius rinktis inžinerines karjeras ir taip kuriantys vertę visai visuomenei, yra labiausiai verti „Ateities kūrėjų“ vardo“, – įsitikinęs LINPRA prezidentas Tomas Prūsas.

Jam pritaria ir Lietuvos neformaliojo švietimo agentūros (LINEŠA) STEAM plėtros koordinatorė Eglė Vaivadienė, pabrėžianti, jog STEAM mokytojas suteikia žinias, ugdo gebėjimus ir nuostatas per praktiką, geba įkvėpti mokinius pažangai bei formuoti ateities lyderius.

„Novatoriškas, tarpdisciplininis požiūris į mokymą bei mokymąsi – STEAM ugdymas – ypatingas tuo, kad skatina kelti ir įgyvendinti idėjas per praktines-patirtines, projektines, tyrinėjimu bei skaitmeninių technologijų taikymu grįstas veiklas, sklandžiai integruojant gamtos mokslus, technologijas, inžineriją, menus ir matematiką (angl. Science, Technology, Engineering, Arts, Mathematics – STEAM), siejant ugdymą su mokslo ir technologijų pažanga. STEAM ugdymo principai padeda jauniems žmonėms visapusiškai suprasti ir kūrybiškai žvelgti į juos supantį pasaulį ir suteikia jiems XXI-ame amžiuje reikalingų kompetencijų“, – sako E. Vaivadienė.

**Padėka geriausiems STEAM mokytojams**

„Ateities kūrėjų 2025“ apdovanojimams paraiškas gali teikti mokytojai iš visos Lietuvos, dėstantys matematiką, fiziką, chemiją, informatiką bei technologijas įprastose mokyklose, taip pat dirbantys STEAM centrų robotikos, IT, fizikos ir inžinerijos, „Fablab“, mechatronikos, DI, tvaraus vystymosi, žaliosios ir alternatyviosios energetikos, astrofizikos-aerokosmonautikos bei jūrinėje laboratorijose.

Per lapkričio mėnesį vertinimo komisija peržiūrės ir įvertins visas gautas paraiškas ir atrinks po tris geriausius mokytojus šešiose kategorijose – iš viso 18 pedagogų. Laimėtojams bus išsiųstos padėkos ir kvietimai dalyvauti finalinėje apdovanojimų ceremonijoje, kuri įvyks gruodžio mėnesį.

Pirmos ir antros vietos laimėtojų laukia pažintinės kelionės į pažangiausius technologijų centrus bei įmones Vokietijoje, trečiosios vietos prizininkams bus įteiktos atminimo dovanos.

„Tikimės, kad apdovanojimų ceremonija, kurioje dalyvaus ne tik patys nominantai, bet ir Lietuvos švietimo lyderiai bei mokyklų bendruomenių atstovai, taps puikia proga pagerbti geriausius šalies mokytojus ir pasidalinti jų įkvepiančiomis istorijomis“, – viliasi E. Vaivadienė.

T. Prūsas savo ruožtu reiškia viltį, kad šie apdovanojimai prisidės prie teigiamo mokytojo įvaizdžio stiprinimo visuomenėje, padės didinti šios svarbios profesijos prestižą ir skatins didesnį visuomenės dėmesį švietimui. Pasak LINPRA prezidento, motyvacijos, paskatinimo ir įvertinimo mūsų pedagogams niekada nebus per daug.

Pateikti savo kandidatūras ir išsamiau sužinoti apie apdovanojimus „Ateities kūrėjai 2025“ galima internetiniu adresu: [nuoroda.](https://linpra.lt/events/steam-mokytoju-apdovanojimai-ateities-kurejai-2025-paraisku-teikimo-etapas/)